Vågne betjente fattede mistanke til to bilister, der blev stoppet med sprit i blodet.

Henover weekenden kunne der lægges to kedelige tilfælde til statistikkerne, da betjente fra Nordjyllands Politi fangede to spritbilister. Fredag den 25. oktokber kl. 15.30 blev en personbil standset til et rutinetjek på Flyvbjergvej i Jerslev. Da betjentene tog en snak med personbilens fører, en mand i 50’erne, fattede patruljen mistanke til, at han var påvirket. Manden blev instrueret i at deltage i en alkometertest, og testen gav udslag over de tilladte 0,5 promille. Manden blev derfor sigtet og anholdt for spritkørsel. Søndag den 27. oktober kl. 04.04 holdt en 27-årig mand parkeret i sin bil med motoren tændt ud for et fastfood spisested på Østerågade i Aalborg C. En patrulje henvendte sig til den 27-årige mand af rutinemæssige årsager. Ved henvendelse til føreren fattede patruljen her også hurtigt mistanke til, at føreren var påvirket. Da manden blæste i alkometeret, gav det udslag langt over de tilladte 0,5 promille. Manden blev derfor ligeledes sigtet og anholdt for spritkørsel.